Alf Collett
Store norske leksikon,Historie,Historiske hjelpevitenskaper,Slektsforskning og genealogi,Genealoger
Alf Collett var en norsk jurist, embetsmann, genealog og personalhistoriker. Han var sønn av juristen og litteraturkritikeren, professor P. J. Collett og forfatteren Camilla Collett og bror til zoologen, professor Robert Collett. Alf Collett tok juridisk embetskeksamen i 1867 og var ansatt i Marinestyrelsen i Marine- og Postdepartementet (fra 1885 i Forsvarsdepartementet) fra 1868 til 1919, som ekspedisjonssjef fra 1899.
Collett utga en rekke slekts- og personalhistoriske bøker, blant annet Familien Elieson (1881) og Camilla Colletts livs historie belyst ved hendes breve og dagbøger (1911). Hans bok Familien Collett (1872) ligger til grunn for En gammel Christianiaslægt (1883, ny utgave 1915). Her skildres slekten Colletts historie på bakgrunn av hovedstadens kommersielle og selskapelige liv. Hans skildring av livet på herregården Flateby i begynnelsen av 1800-tallet (Fladeby, 1881) har høy kulturhistorisk verdi, likeledes det illustrerte verk Gamle Christianiabilleder (1893, ny utgave 1909). Les mer i Store norske leksikon genealogi Eksterne lenker Brev fra Alf Collett til moren og til billedhuggeren Gustav Vigeland er tilgjengelige i Nasjonalbibliotekets spesialsamlinger. Les mer i Store norske leksikon Alf Collett i Norsk biografisk leksikon